Anthonie Bougas - Rolmodel vir die jeug
Vir ’n 22-jarige jongman het Anthonie Bougas reeds soveel vermag en doen hy soveel vir die Christelike en Afrikaanse mark. Toe hy maar 15 jaar oud was, het hierdie gewilde tiener harte gesteel as deelnemer aan Supersterre.
Hy het dit opgevolg met ’n rol in Villa Rosa op kykNET en het sy eie produksiemaatskappy gevestig wat programme soos Solis vir Christus, Tienerzone, Kleuterzone en Sing in Harmonie vervaardig wat op kykNET en Kruiskyk gebeeldsend word. Wie is hierdie jongman wat so woeker met die talent wat God hom geskenk het?
Sangloopbaan in die weegskaal
Anthonie het as 4-jarige reeds begin sing en het as kind al daarvan gehou om voor ’n gehoor op te tree en liedjies te skryf. Hy was ’n aktiewe tiener wat aan veldloop en hokkie deelgeneem het, maar het as 13-jarige soveel pyn begin verduur dat hy gesukkel het op trappe te klim. Groot was die skok toe hy met kinderartritis gediagnoseer is. Anthonie vertel hoe dit hom as tiener beïnvloed het: “Ek moes kort-kort hospitaal toe vir behandeling en toetse omdat niemand kon vasstel watter tipe artritis dit was nie. Ek het baie ongemak en pyn verduur. Tydens Supersterre het ek besluit om dit geheim te hou, omdat ek graag op meriete wou presteer. Ek het soms op die verhoog op my tande gekners van die pyn. Daar was dae wanneer my knieë so groot soos rugbyballe opgeswel het en ek nie uit die bed kon opstaan nie. Ek kon nie op die ritme van die musiek op die verhoog beweeg nie, my hele sangloopbaan was in die weegskaal. Ek is meegedeel dat ek my moes ge-reedmaak om op 16-jarige ouderdom reeds in ’n rolstoel te wees.”
’n Wonderwerk van genesing
Ná Supersterre, waar hy nie net die jongste deelnemer was nie, maar ook die eerste om sy eie oorspronklike komposisie te sing, het Anthonie besluit om sy boodskap aan jongmense oor te dra deur skole en kerke te besoek. Dit is toé dat hy ’n merkwaardige wonderwerk beleef het: “My eerste besoek was aan Bloemfontein waar ek in twee kerke moes optree net voordat my toer sou afskop. Die dominees het elk na afloop van my optrede gevra: “Anthonie, waarvoor kan ons vir jou bid?” Ek het besluit dat die tyd reg is om te vertel van my struikelblok; ek het openlik oor die artritis gepraat. Albei gemeentes het daardie dag vir my gebid en dit was werklik ’n ongelooflike ervaring. Vier dae later moes ek vir my gebruiklike afspraak na die spesialis gaan, waartydens hy bloedtoetse gedoen het. Die uitslae het ons almal verstom – daar was nie ’n spoor van artritis nie! Ek dank God daarvoor. Ek het glad nie meer pyn nie.”
Ontginning van talente
Ná hierdie genesing het Anthonie ’n belofte aan die Here gemaak dat hy meer as 500 skole in Suid-Afrika sou besoek en om sy getuienis te gee, en dit is presies wat hy gedoen het. Hy vertel: “My doelwit is dat hoop en motivering deur Christenskap uitgebeeld word. Ek probeer om kinders en tieners te wys dat dít wat vir ons onmoontlik lyk, by die Here wel moontlik is. Oor die hele Suid-Afrika en Namibië kombineer ek hierdie boodskap met die aansporing van die talente in die skoolkinders. Ons het almal talente ontvang, soms moet iemand ons net aanmoedig om dit te ontgin.” Gaan loer ’n mens op Tienerzone se facebookblad na die talle boodskappies van tieners, en selfs onderwysers, is dit duidelik dat Anthonie menige hart bereik en met sy boodskap bemoedig.
Anthonie het gedelf uit sy eie drome en ervaring en met programme vorendag gekom wat die jeug met groot sukses bereik – Tienerzone en Kleuterzone (op Kruiskyk) en Solis vir Christus wat op Kyknet, Kruiskyk en One Africa (in Namibië) gebeeldsend word.
Versteekte tienertalent in ons land
Tienerzone is ‘n Christelike tienerprogram wat die lewe in oënskou neem soos dit deur tieners ervaar word. Gedurende die reeks besoek Anthonie skole op die plattelandse dorpies van ons land om die versteekte ta-lent daar te ontdek. Die program bied skole en leerlinge die geleentheid om hulle talente op nasionale vlak ten toon te stel.
Watter jong sanger droom dan nie om ’n opnamekontrak en ’n eie musiekvideo te produseer nie! Daarom het Anthonie die program, Solis vir Christus geskep. Dit is ’n sangkompetisie waaraan plattelandse leerlinge kan deelneem vir pryse ter waarde van meer as R70 000.
Wanneer Anthonie sê dat hulle wyd en syd soek na talent, bedoel hy dit! Tydens die verfilming van die tweede reeks, het hulle span byvoorbeeld die pragtige kusdorpie, Walvisbaai, besoek en vir Martinique Laubser by die Hoërskool Walvisbaai ontdek, wat onbewus was van haar kwaliteitstem.
Sy het almal verras met haar weergawe van ‘Pie Jesu’ en was die algehele wenner van die eerste seniorafdeling van die kompetisie waarmee sy ’n CD-opnamekontrak ter waarde van R50 000 gewen het.
Skoolkore sing uit volle bors
Verlede jaar het Anthonie die Sing in Harmonie-reeks – ’n nasionale skolekoorkompetisie – geloods. Dit was so ’n reusesukses dat dit vanjaar weer plaasvind.
Advies vir aspirant gospelsangers
Anthonie het raad vir aspirant sangers en televisie-aanbieders: “Sukses is om te doen wat jy kan, met dít wat aan jou toevertrou is. Jy moet net geduldig wees. Die grootste deel van geloof is geduld. Jy kan die moontlike verrig en God die onmoontlike. Ná Supersterre was dit my droom om my eie televisieprogram te begin omdat ek meer mense wou bereik as slegs die gehore by my konserte; Solis vir Christus het hieruit ontstaan. As jy in jou ta-lent glo, moet jy na jou droom streef, maar onthou ook dat ’n mens geduldig moet wees, jóú tyd is nie altyd God se tyd nie.”
Oor die toekoms haal Anthonie sy oupa aan: “My oupa, John Bougas van Somerset-Wes het hierdie gedagte met my gedeel: ‘My road leads to a hopeless end, but God’s road leads to an endless hope...’ “Dit is duidelik dat Anthonie op die pad is waarvoor God hom bestem het. Met die goeie kombinasie van ’n hart vir Jesus en ’n kop vir besigheid, lê daar voorwaar ’n pad vol eindelose moontlikhede voor hom oop!